b'\n_START_ARTICLE_\nK\xc3\xa4ytt\xc3\xb6liittym\xc3\xa4\n_START_SECTION_\nHistoriaa\n_START_PARAGRAPH_\nTietokoneissa k\xc3\xa4ytt\xc3\xb6liittym\xc3\xa4t olivat aluksi mekaanisia katkaisijoita, joilla sy\xc3\xb6tettiin bittej\xc3\xa4, k\xc3\xa4yt\xc3\xa4nn\xc3\xb6ss\xc3\xa4 numeroita, jotka sovitulla (k\xc3\xa4ytt\xc3\xb6ohjeessa kuvatulla) tavalla tarkoittivat tietokoneen ohjelmak\xc3\xa4sky\xc3\xa4 tai tietoa, jota haluttiin k\xc3\xa4sitell\xc3\xa4, aluksi yleens\xc3\xa4 laskea. Tietokoneen k\xc3\xa4ytt\xc3\xb6liittym\xc3\xa4t kehittyiv\xc3\xa4t k\xc3\xa4sin l\xc3\xa4vistetyn reik\xc3\xa4kortin kautta n\xc3\xa4pp\xc3\xa4imist\xc3\xb6ksi ja kirjoittimeksi._NEWLINE_Ensimm\xc3\xa4iset graafiset n\xc3\xa4ytt\xc3\xb6laitteet kehitettiin 1960-luvun alussa. Ne hy\xc3\xb6dynsiv\xc3\xa4t vektorigrafiikkaa ja perustuivat n\xc3\xa4ytt\xc3\xb6listaan, jota erityinen grafiikkaprosessori tulkitsi. T\xc3\xa4m\xc3\xa4 mahdollisti valokyn\xc3\xa4ksi kutsutun interaktiolaitteen, jolla oli mahdollista osoittaa ja tunnistaa jokin kuvan osa._NEWLINE_Sittemmin saatiin rakennettua aiempiin n\xc3\xa4hden ylivertainen tulostuslaite, rasterin\xc3\xa4ytt\xc3\xb6. Kun n\xc3\xa4yt\xc3\xb6n erottelutarkkuus kasvoi niin suureksi, ett\xc3\xa4 siihen saatiin piirretty\xc3\xa4 ikkunoita ja muita graafisen k\xc3\xa4ytt\xc3\xb6liittym\xc3\xa4n osia, osoittautui n\xc3\xa4pp\xc3\xa4imist\xc3\xb6 kankeaksi ty\xc3\xb6kaluksi. Tarvittiin jonkinlainen osoitinlaite ja t\xc3\xa4m\xc3\xa4n tarpeen my\xc3\xb6t\xc3\xa4 kehitettiin kosketusn\xc3\xa4yt\xc3\xb6t ja hiiret._NEWLINE_N\xc3\xa4ihin aikoihin tietokoneisiin alettiin liitt\xc3\xa4\xc3\xa4 my\xc3\xb6s erilaisia multimedialaitteita, kuten kaiuttimet, kuvanlukija ja tulostin, joilla voidaan sy\xc3\xb6tt\xc3\xa4\xc3\xa4 ja tulostaa \xc3\xa4\xc3\xa4nt\xc3\xa4 ja kuvaa. Pelej\xc3\xa4 varten kehitettiin polkimet, ratit ja joystickit._NEWLINE_Tietokoneiden monipuolisuudesta johtuu, ettei kaikkia k\xc3\xa4ytt\xc3\xb6liittym\xc3\xa4laitteita ole kehitetty nykyiseen yleisimp\xc3\xa4\xc3\xa4n k\xc3\xa4ytt\xc3\xb6\xc3\xb6ns\xc3\xa4, vaan uusi laite mahdollistaa uuden ohjelman luomisen ja uuden k\xc3\xa4ytt\xc3\xb6tavan, tietokoneeseen liitetyn kameran kautta toimiva ilmakitara on t\xc3\xa4st\xc3\xa4 hyv\xc3\xa4 esimerkki, tietoa sy\xc3\xb6tet\xc3\xa4\xc3\xa4n liikuttelemalla k\xc3\xa4si\xc3\xa4 ja tieto tulostetaan kaiuttimen kautta \xc3\xa4\xc3\xa4nen\xc3\xa4.'